Resolució 369/2017, de 20 de novembre
Administración: Ajuntament de l'Escala
Expedient de construcció d'una paret en un espai natural protegit.
Existeix un interès públic inqüestionable en la informació relativa a les actuacions que tenen impacte en l'adequada protecció dels espais naturals, així com en la relacionada amb el control de legalitat de les actuacions urbanístiques en sòls no urbanitzables.
A més, al dret d'accés a informació pública reconegut per l'LTAIPBG cal afegir-hi l'especial legitimació que qualsevol persona té per al control i la restitució de la legalitat territorial i urbanística, considerant que la legislació reguladora del sòl i la d'urbanisme eximeixen d'haver d'acreditar una legitimació específica per exercir l'acció pública contra actuacions que no respectin l'ordenació territorial i urbanística (article 4 del Reial Decret Legislatiu 2/2008, de 20 de juny, pel que s'aprova el text refós de la Llei del Sòl, i art. 12 TRLU).
Número d'expedient de la Reclamació: 417/2017.
L'article 39.1 de la llei 19/2014, de transparència, accés a la informació pública i bon govern (LTAIPBG) estableix que les resolucions expresses o presumptes en matèria d'accés a la informació pública poden ser objecte de reclamació gratuïta i voluntària davant de la GAIP.
L'objecte de la reclamació és informació pública, de conformitat amb la definició que en fa l'article 2.b) LTAIPBG.
La reclamació reuneix els requisits formals establerts per l'LTAIPBG i pel Decret 111/2017, de 18 de juliol, pel qual s'aprova el Reglament de la Comissió de Garantia del Dret d'Accés a la Informació Pública (RGAIP) i, per tant, és admissible a tràmit.
L'Ajuntament de l'Escala no ha facilitat a la GAIP l'expedient de la sol·licitud d'accés ni la informació relacionada amb els motius en què justifiqui la seva desatenció, incomplint així el deure de col·laboració amb la GAIP establert a l'article 33.4 RGAIP.
L'article 33.6 RGAIP disposa que "la manca de tramesa de la informació o la no emissió dels informes sol·licitats per la Comissió no impedeix que aquesta continuï la tramitació, sens perjudici de les responsabilitats disciplinàries que resultin procedents".
D'acord amb l'exposat, i considerant el termini de dos mesos des de la presentació de la reclamació de què disposa la GAIP per resoldre-la (article 45 RGAIP) s'ha continuat amb el procediment sense comptar amb l'aportació de l'Administració reclamada.
La persona reclamant sol·licita accedir a un expedient complert relacionat amb la construcció d'una paret en el terme municipal de l'Escala.
Es tracta d'un expedient urbanístic que ha de ser en poder de l'Ajuntament, l'interès públic en la divulgació del qual és inqüestionable, tenint en compte que es tracta d'una actuació que es diu que té impacte en un espai natural declarat i protegit per la Llei 15/2010, del 28 de maig, de declaració del Parc Natural del Montgrí, les Illes Medes i el Baix Ter, de dues reserves naturals parcials i d'una reserva natural integral.
Per preservar la protecció d'aquest espai natural, l'article 4.1 regla primera d'aquesta Llei 15/2010 disposa que hi sigui aplicable el règim urbanístic del sòl no urbanitzable fixat per la legislació en matèria de sòl i la legislació urbanística vigent a Catalunya.
Aquest règim d'usos de sòl no urbanitzable, regulat a l'article 47 del Decret Legislatiu 1/2010, del 3 d'agost, pel qual s'aprova el Text refós de la Llei d'urbanisme ( TRLU) és molt restrictiu i en el seu apartat 9 prohibeix que sigui dedicat a usos que, atenent els valors que el pla d'ordenació urbanística municipal protegeix o preserva i les finalitats que persegueix, en transformin la destinació o la naturalesa o bé lesionin o impedeixin la realització dels dits valors i l'assoliment de les dites finalitats.
D'acord amb l'exposat, existeix un interès públic inqüestionable en la informació relativa a les actuacions que tenen impacte en l'adequada protecció dels espais naturals, així com en la relacionada amb el control de legalitat de les actuacions urbanístiques en sòls no urbanitzables.
A més, al dret d'accés a informació pública reconegut per l'LTAIPBG cal afegir-hi l'especial legitimació que qualsevol persona té per al control i la restitució de la legalitat territorial i urbanística, considerant que la legislació reguladora del sòl i la d'urbanisme eximeixen d'haver d'acreditar una legitimació específica per exercir l'acció pública contra actuacions que no respectin l'ordenació territorial i urbanística (article 4 del Reial Decret Legislatiu 2/2008, de 20 de juny, pel que s'aprova el text refós de la Llei del Sòl, i art. 12 TRLU)
Aquesta Comissió ja va establir a la Resolució de 4 d'octubre de 2016, d'estimació de la Reclamació 143/2016, que " L'urbanisme és un àmbit on les limitacions a l'accés a la informació han de ser molt restrictives.
I això, si més no, perquè la legislació preveu una acció pública que legitima qualsevol persona a exigir davant de l'Administració o dels òrgans judicials l'observança de la legislació urbanística i dels instruments d'ordenació territorial i urbanística (article 12 del Decret legislatiu 1/2010, de 3 d'agost, pel qual s'aprova el Text refós de la Llei d'Urbanisme, en endavant TRLU).
Aquesta legitimació universal a qualsevol persona, sense requerir d'un interès personal o legítim (article 19.1.h de la Llei 29/1998, de 13 de juliol, reguladora de la Jurisdicció Contenciosa-administrativa) es fonamenta precisament en la consideració que l'interès general emparat per l'acció és l'ordre urbanístic. (...)
L'especial protecció que la legislació d'urbanisme atorga als sòls no urbanitzables, juntament amb la consideració d'interès general de l'ordre urbanístic que és darrera de l'acció pública urbanística, i finalment, el fet que la legislació prevegi un tràmit d'informació pública previ a l'autorització d'actuacions en sòl no urbanitzable són elements que fan concloure que hi ha un interès públic en la divulgació de la informació en aquesta matèria, necessària per possibilitar l'acció contra les llicències o actuacions que contravinguin la legislació i l'interès general protegi t."
D'acord amb l'exposat, cal estimar el dret d'accés a l'expedient o expedients relacionats amb les actuacions de construcció d'una paret a la zona identificada a la sol·licitud d'accés.
L'article 43.5 LTAIPBG i l'article 48 RGAIP estableixen l'obligació de les administracions i subjectes obligats a comunicar a la Comissió de Garantia del Dret d'Accés a la Informació Pública les actuacions realitzades per a l'execució dels acords de mediació i per al compliment de les Resolucions dictades per la GAIP dins del termini dels quinze dies següents que els hagin estat comunicades.
Les persones interessades poden comunicar a la GAIP les incidències que es produeixin en l'execució dels acords de mediació i de les Resolucions per tal que la GAIP en requereixi el compliment, d'acord amb l'article 49 RGAIP.
La desatenció dels requeriments de la GAIP en relació amb el compliment dels acords de mediació i de les seves Resolucions pot donar lloc a l'exigència de responsabilitats, d'acord amb el que estableix l'article 77 LTAIPBG i 49 RGAIP, i és objecte de publicació al portal de la GAIP mentre no cessi l'incompliment, d'acord amb l'article 25.k RGAIP.
L'article 44 LTAIPBG preveu que les resolucions de la GAIP s'han de publicar en el portal electrònic de la Comissió previst a l'article 25 RGAIP, amb la dissociació prèvia de les dades personals.
Sobre la base dels antecedents i fonaments jurídics exposats, el Ple de la GAIP, en la sessió de 20 de novembre de 2017, resol per unanimitat:
Els terminis donats en aquesta Resolució per lliurar la informació s'han de comptar en dies hàbils (descomptant festius i dissabtes) i comencen a partir de l'endemà de la recepció de la seva notificació per l'Administració reclamada.